Broj: 711-I-60-P-250-20/22-06-17

Zagreb, 3. prosinca 2021.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka i Aleksandre Jozić-Ileković, kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11, 12/12, 126/12, 48/13, 57/15 i 98/19, u daljnjem tekstu: ZSSI)**, u predmetu dužnosnika Erika Fabijanića, zastupnika u Hrvatskom saboru, pokrenutog odlukom Povjerenstva, Broj: 711-I-1753-P-250-20/21-04-17 od 4. listopada 2021.,** na 150. sjednici Povjerenstva, održanoj 3. prosinca 2021., donosi sljedeću

**ODLUKU**

**I. Dužnosnik Erik Fabijanić, zastupnik u Hrvatskom saboru, istodobnim primanjem naknade plaće za obnašanje navedene dužnosti te naknade za obavljanje javne dužnosti predsjednika Županijske skupštine Primorsko-goranske županije, i to 11. kolovoza 2020., 8. rujna 2020., 12. listopada 2020., 10. studenoga 2020. i 10. prosinca 2020. u iznosu od po 6.428,55 kn te 13. siječnja 2021., 9. veljače 2021., 9. ožujka 2021., 9. travnja 2021. i 12. svibnja 2021. u iznosu od po 6.836.99 kn, počinio je povredu članka 12. ZSSI-a.**

**II. Dužnosnik Erik Fabijanić, zastupnik u Hrvatskom saboru, primitkom naknade za obavljanje funkcije predsjednika Upravnog vijeća Zavoda za prostorno uređenje Primorsko-goranske županije i to 17. kolovoza 2020., 17. rujna 2020., 16. listopada 2020., 16. studenoga 2020., 4. prosinca 2020., 30. prosinca 2020., 15. veljače 2021., 15. ožujka 2021., 15. travnja 2021., 14. svibnja 2021., 14. lipnja 2021., 12. srpnja 2021., 12. kolovoza 2021. i 13. rujna 2021. u iznosu od po 1.000,00 kn te 27. rujna 2021. od po 566,61 kn, za vrijeme obnašanja dužnosti zastupnika u Hrvatskom saboru, počinio je povredu članka 14. stavka 2. ZSSI-a.**

**III. Za povrede ZSSI-a, opisane pod točkama I. i II. izreke ove odluke, dužnosniku Eriku Fabijaniću izriče se sankcija iz članka 42. stavka 1. podstavka 2. ZSSI-a, obustava isplate dijela neto mjesečne plaće u ukupnom iznosu od 6.000,00 kn, koja će trajati 6 mjeseci te će se izvršiti u 6 jednakih uzastopnih mjesečnih obroka, svaki u pojedinačnom mjesečnom iznosu od 1.000,00 kn.**

Obrazloženje

Povjerenstvo je na 144. sjednici, održanoj dana 4. listopada 2021., pod točkom I. izreke pokrenulo postupak za odlučivanje o sukobu interesa protiv dužnosnika Erika Fabijanića, zastupnika u Hrvatskom saboru, zbog moguće povrede članka 12. ZSSI-a, koja proizlazi iz istodobnog primanja naknade plaće za obnašanje navedene dužnosti te primitka naknade za obavljanje javne dužnosti predsjednika Županijske skupštine Primorsko-goranske županije i to 11. kolovoza 2020., 8. rujna 2020., 12. listopada 2020., 10. studenoga 2020. i 10. prosinca 2020. u iznosu od 6.428,55 kn te 13. siječnja 2021., 9. veljače 2021., 9. ožujka 2021., 9. travnja 2021. i 12. svibnja 2021. u iznosu od 6.836.99 kn.

Pod točkom II. izreke ove odluke pokrenut je postupak protiv navedenog dužnosnika zbog moguće povrede članka 14. stavka 2. ZSSI-a, koja proizlazi iz okolnosti da je za vrijeme obnašanja navedene dužnosti primao naknadu za obavljanje funkcije predsjednika Upravnog vijeća Zavoda za prostorno uređenje Primorsko-goranske županije i to 17. kolovoza 2020., 17. rujna 2020., 16. listopada 2020., 16. studenoga 2020., 4. prosinca 2020., 30. prosinca 2020., 15. veljače 2021., 15. ožujka 2021., 15. travnja 2021., 14. svibnja 2021., 14. lipnja 2021., 12. srpnja 2021., 12. kolovoza 2021. i 13. rujna 2021. u iznosu od 1.000,00 kn te 27. rujna 2021. od 566,61 kn.

Dužnosnik Erik Fabijanić zaprimio je navedenu odluku 25. listopada 2021., te se na istu očitovao.

U svom očitovanju dužnosnik navodi da je 31. srpnja 2020. obavijestio Primorsko-goransku županiju da neće primati plaću povodom obnašanja dužnosti zastupnika u Hrvatskom saboru. Također navodi da je Povjerenstvu 18. kolovoza 2020. podnio izvješće o imovinskom stanju u kojem je naveo sve prihode koju su obuhvaćeni odlukom o pokretanju postupka protiv njega, te da su isti prikazani u izvješćima od 13. listopada 2020. i 1. srpnja 2021., pri čemu su prihodi Zavoda za prostorno uređenje Primorsko-goranske županije izostavljeni u izvješću od 5. listopada 2021.

Naime, dužnosnik navodi da je uz očitovanje priložio odluku o imenovanju novog saziva Upravnog vijeća Zavoda za prostorno uređenje Primorsko-goranske županije, iz koje proizlazi da više nije član navedenog tijela. Iznosi da su svi navedeni podaci o prihodima bili javno dostupni, slijedom čega su nadležna tijela mogla postupati sukladno zakonu te da nema razloga za poduzimanje drugih radnji i napominje da je u cijelom razdoblju obnašanja dužnosti zastupnika u Hrvatskom saboru zadržao plaću iz radnog odnosa, čime je rasteretio državni proračun, a što ga ne izuzima od odgovornosti za eventualno kršenje ZSSI-a, ako Povjerenstvo tako utvrdi.

Očitovanju su priloženi izvješće o imovinskom stanju dužnosnika od 1. srpnja 2021. podneseno povodom promjene, u kojem dužnosnik navodi da dužnost zastupnika u Hrvatskom saboru obnaša volonterski, kao i da volonterski obavlja funkciju predsjednika Županijske skupštine Primorsko-goranske županije, primitak plaće od poslodavca USP-RIJEKA, za što ostvaruje mjesečnu plaću u iznosu od 13.542,70 kn, te primitak prihoda od Zavoda za prostorno uređenje Primorsko-goranske županije u iznosu od 1.000,00 kn mjesečno, zatim su priložena izvješća od 13. listopada 2020. te 10. kolovoza 2020. koja sadrže ove podatke, odluka župana Primorsko-goranske županije od 20. rujna 2021. kojom su imenovani novi predsjednik i članovi Upravnog vijeća Zavoda za prostorno uređenje Primorsko-goranske županije, te poruka elektroničke pošte od 31. srpnja 2020. upućena nadležnom upravnom odjelu Primorsko-goranske županije u kojoj dužnosnik navodi da neće primati plaću povodom obnašanja dužnosti zastupnika u Hrvatskom saboru.

Uvidom u Registar dužnosnika, utvrđeno je da dužnosnik Erik Fabijanić obnaša dužnost zastupnika u Hrvatskom saboru od 22. srpnja 2020. pa nadalje.

Člankom 3. stavkom 1. podstavkom 3. ZSSI-a propisano je da su zastupnici u Hrvatskom saboru dužnosnici u smislu odredbi navedenog Zakona te je stoga dužnosnik Erik Fabijanić povodom obnašanja dužnosti zastupnika u Hrvatskom saboru obvezan postupati sukladno odredbama ZSSI-a.

Temeljem izvršenog uvida u podatke Porezne uprave, za razdoblje od stupanja na dužnost zastupnika u Hrvatskom saboru 22. srpnja 2020., Povjerenstvo je utvrdilo da je dužnosnik Erik Fabijanić od Primorsko-goranske županije ostvario primitke 11. kolovoza 2020., 8. rujna 2020., 12. listopada 2020., 10. studenoga 2020. i 10. prosinca 2020. u iznosu od 6.428,55 kn te 13. siječnja 2021., 9. veljače 2021., 9. ožujka 2021., 9. travnja 2021. i 12. svibnja 2021. u iznosu od 6.836.99 kn.

Nadalje, uvidom u kumulativne podatke Porezne uprave utvrđeno je da je dužnosniku Eriku Fabijaniću Hrvatski sabor u 2020. isplatio 21.893,91 kn na ime dohotka, a u 2021. iznos od 55.776,72 kn na ime dohotka.

U istom je razdoblju uvidom u podatke Porezne uprave utvrđeno kako je dužnosnik od Zavoda za prostorno uređenje Primorsko-goranske županije ostvario primitke 17. kolovoza 2020., 17. rujna 2020., 16. listopada 2020., 16. studenoga 2020., 4. prosinca 2020., 30. prosinca 2020., 15. veljače 2021., 15. ožujka 2021., 15. travnja 2021., 14. svibnja 2021., 14. lipnja 2021., 12. srpnja 2021., 12. kolovoza 2021. i 13. rujna 2021. u iznosu od 1.000,00 kn te 27. rujna 2021. u iznosu od 566,61 kn, i to pod šifrom 4014 - primici po osnovi djelatnosti članova skupština i NO trg. društava, upravnih odbora, upravnih vijeća i dr. tijela pravnih osoba, članova povjerenstava i odbora.

Iz očitovanja Zavoda za prostorno uređenje, KLASA: 023-01/21-01/1, URBROJ: 69-06/5-21-27 od 9. rujna 2021. proizlazi da je dužnosniku Eriku Fabijaniću ovaj iznos isplaćivan za obavljanje funkcije predsjednika Upravnog vijeća Zavoda za prostorno uređenje Primorsko-goranske županije.

Odlukom o utvrđivanju popisa pravnih osoba od posebnog interesa za Primorsko-goransku županiju koju je 12. svibnja 2011. donijela Županijska skupština Primorsko-goranske županije, Zavod za prostorno uređenje Primorsko-goranske županije proglašen je pravnom osobom od posebnog interesa za navedenu županiju. Uvidom u podatke sudskog registra nadležnog Trgovačkog suda u Rijeci utvrđeno je da je pod matičnim brojem subjekta 040244791 upisana ustanova Zavod za prostorno uređenje Primorsko-goranske županije, čiji je jedini osnivač Primorsko-goranska županija.

Člankom 4. stavkom 1. ZSSI-a propisano je da se plaćom dužnosnika smatra svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti.

Člankom 12. ZSSI-a propisano je da dužnosnici koji za vrijeme obnašanja javne dužnosti primaju plaću za dužnost koju obnašaju ne smiju primati drugu plaću ni naknadu za obnašanje druge javne dužnosti, osim ako je zakonom drugačije propisano.

Sukladno članku 14. stavku 1. ZSSI-a dužnosnici ne mogu biti članovi upravnih vijeća ustanova. Iznimno, prema stavku 2. navedenog članka Zakona, dužnosnici mogu biti članovi u najviše do dva upravna vijeća ustanova, koje su od posebnog državnog interesa ili su od posebnog interesa za jedinicu lokalne, odnosno područne (regionalne) samouprave, osim ako posebnim zakonom nije određeno da je dužnosnik član upravnog vijeća ustanove po položaju. Za članstvo u upravnim vijećima ustanova, odnosno nadzornim odborima izvanproračunskih fondova dužnosnik nema pravo na naknadu, osim prava na naknadu putnih i drugih opravdanih troškova.

Imajući u vidu da članove predstavničkih tijela jedinica lokalne i područne (regionalne) samouprave biraju građani na mandatno razdoblje od četiri godine kao i ovlasti predstavničkih tijela jedinice lokalne i područne (regionalne) samouprave u donošenju općih akata i proračuna navedenih jedinica, sukladno odredbama Zakona o lokalnoj i područnoj (regionalnoj) samoupravi („Narodne novine“ broj 33/01., 60/01., 129/05., 109/07., 125/08., 36/09., 36/09., 150/11., 144/12., 19/13., 98/19. i 144/20.), obavljanje funkcije člana/predsjednika županijske skupštine predstavlja obavljanje druge javne dužnosti.

Uvidom u podatke Porezne uprave, utvrđeno je da dužnosnik prima naknadu plaće do visine plaće zastupnika u Hrvatskom saboru, sukladno odredbama Zakona o pravima i dužnostima zastupnika u Hrvatskom saboru („Narodne novine“ broj 55/00., 107/01., 86/09., 91/10., 49/11., 12/12., 102/14. i 44/17.), pri čemu se i naknada plaće smatra plaćom dužnosnika, jer se radi o primitku za obnašanje javne dužnosti u smislu odredbe članka 4. stavka 1. ZSSI-a.

Također, iz navoda dužnosnikova očitovanja koji se odnosi na obavijest Primorsko-goranskoj županiji da neće primati plaću za obnašanje dužnosti zastupnika u Hrvatskom saboru, kao i iz visine ukupno ostvarenog primitka od Hrvatskog sabora na godišnjoj razini te okolnosti da je dužnosnik zaposlen u privatnom subjektu, proizlazi da dužnosnik povodom obnašanja dužnosti zastupnika u Hrvatskom saboru ne prima punu plaću od Hrvatskog sabora, već naknadu plaće do visine plaće na koju ima pravo povodom obnašanja navedene dužnosti, jer je plaća iz radnog odnosa kod USP-RIJEKA manja od plaće zastupnika.

S obzirom da dužnosnik Erik Fabijanić prima naknadu plaće za obnašanje dužnosti zastupnika u Hrvatskom saboru, odnosno plaću iz članka 4. stavka 1. ZSSI-a, na temelju članka 12. ZSSI-a, ne može istovremeno primati naknadu za obavljanje druge javne dužnosti predsjednika Županijske skupštine Primorsko-goranske županije.

Naime, iako član/predsjednik predstavničkog tijela jedinice područne (regionalne) samouprave ima pravo na naknadu za obavljanje ove funkcije, sukladno odluci Županijske skupštine Primorsko-goranske županije, odredbama Zakona o izborima zastupnika u Hrvatski sabor kao niti bilo kojeg drugog zakona nije propisano da dužnosnik koji već prima plaću ili naknadu za obnašanje dužnosti zastupnika u Hrvatskom saboru imao pravo na naknadu za obavljanje druge javne dužnosti.

Stoga je dužnosnik Erik Fabijanić primitkom iznosa naknade dana 11. kolovoza 2020., 8. rujna 2020., 12. listopada 2020., 10. studenoga 2020. i 10. prosinca 2020. u iznosu od 6.428,55 kn te 13. siječnja 2021., 9. veljače 2021., 9. ožujka 2021., 9. travnja 2021. i 12. svibnja 2021. u iznosu od 6.836.99 kn za obavljanje funkcije predsjednika Županijske skupštine Primorsko-goranske županije istodobno s primanjem naknade plaće za obnašanje dužnosti zastupnika u Hrvatskom saboru, počinio povredu članka 12. ZSSI-a.

Dužnosnik je istodobno s obnašanjem dužnosti zastupnika u Hrvatskom saboru obavljao funkciju predsjednika Upravnog vijeća ustanove Zavod za prostorno uređenje Primorsko-goranske županije, što dužnosnik može biti, sukladno članku 14. stavku 2. ZSSI-a, kojim je propisana iznimka u odnosu na zabranu iz članka 14. stavka 1. ZSSI-a, jer je ova ustanova proglašena pravnom osobom od posebnog interesa za Primorsko-goransku županiju odlukom Županijske skupštine Primorsko-goranske županije iz 2011.

Međutim, dužnosnik sukladno odredbi članka 14. stavka 2. ZSSI-a ne može primati naknadu za rad u upravnom vijeću javne ustanove za vrijeme obnašanja dužnosti iz članka 3. ZSSI-a, što je izričito zabranjeno navedenom zakonskom odredbom.

Obzirom da je utvrđeno da je dužnosnik za vrijeme obnašanja dužnosti zastupnika u Hrvatskom saboru od Zavoda za prostorno uređenje Primorsko-goranske županije dana 17. kolovoza 2020., 17. rujna 2020., 16. listopada 2020., 16. studenoga 2020., 4. prosinca 2020., 30. prosinca 2020., 15. veljače 2021., 15. ožujka 2021., 15. travnja 2021., 14. svibnja 2021., 14. lipnja 2021., 12. srpnja 2021., 12. kolovoza 2021. i 13. rujna 2021. za članstvo u Upravnom vijeću ostvario iznose od 1.000,00 kn te 27. rujna 2021. od 566,61 kn, počinio je povredu članka 14. stavka 2. ZSSI-a.

Imajući u vidu da je primanje naknade za članstvo u upravnom vijeću ustanove za vrijeme obnašanja dužnosti zastupnika u Hrvatskom saboru, kao i naknade za obavljanje funkcije predsjednika Županijske skupštine Primorsko-goranske županije istodobno s primanjem naknade plaće za obnašanje ove dužnosti suprotno odredbama ZSSI-a, navođenje podataka o tim prihodima u obrascu izvješća o imovinskom stanja koje se podnosi Povjerenstvo, nije od značaja za postojanje povrede navedene zakonske odredbe.

Člankom 42. ZSSI-a propisane su sankcije koje se mogu izreći za povredu odredbi navedenog Zakona. Za povredu odredbi članka 12. i članka 14. ZSSI-a Povjerenstvo može izreći sankcije koje su propisane stavkom 1. članka 42. navedenog Zakona. Prilikom odmjeravanja vrste i visine sankcije Povjerenstvo je cijenilo sve okolnosti konkretnog slučaja iz kojih proizlazi težina povrede i odgovornost dužnosnika.

Kao okolnost koja upućuje na nužnost izricanja sankcije obustave isplate dijela neto mjesečne plaće dužnosnika kao teže vrste sankcije, Povjerenstvo je ocijenilo činjenicu da je dužnosnik povrijedio dvije zakonske odredbe te njihovo vremensko trajanje dulje od godine dana, kao i ukupnu visinu primljenog iznosa po dvije osnove.

Cijeneći navedene okolnosti, Povjerenstvo smatra da je za opisanu povredu primjerena sankcija iz članka 42. stavka 1. podstavka 2. ZSSI-a, obustava isplate dijela neto mjesečne plaće u ukupnom iznosu od 6.000,00 kn koja će trajati 6 mjeseci te će se izvršiti u 6 jednakih uzastopnih mjesečnih obroka, svaki u pojedinačnom iznosu od 1.000,00 kn.

Slijedom navedenog Povjerenstvo je donijelo odluku kako je navedeno u izreci ovog akta.

PREDSJEDNICA POVJERENSTVA

Nataša Novaković dipl. iur.

Uputa o pravnom lijeku:

Protiv odluke Povjerenstva može se pokrenuti upravni spor. Upravna tužba podnosi se nadležnom upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Dužnosnik Erik Fabijanić, osobnom dostavom
2. Objava na internetskoj stranici Povjerenstva
3. Pismohrana